«Real» bosh murabbiyi Zayniddin Zidan klub rahbariyatidan yarim himoyachi Xames Rodriges bo‘yicha takliflarni o‘rganishni so‘radi. AS nashri xabar berishicha, fransiyalik ushbu mutaxassis kolumbiyalik futbolchini tarkibda ko‘rishni istamayapti. Bundan avvalgi xabarlarda «Manchester Yunayted» ushbu 25 yoshli xavbekka 80 million yevro to‘lashga tayyorligi aytilgandi. Rodrigesning o‘zi ham «Real»da yetarlicha o‘yin amaliyotiga ega bo‘lmayotganidan norozi. Ispaniya chempionatining yakunlangan mavsumida u atiga 13 marta boshlang‘ich tarkibda maydonga tushdi (jami 22 o‘yin). U bu o‘yinlarda 8 gol urgan va 6 golga uzatma bergan. Rodriges «Real»ga 2014 yili «Monako»dan 80 million yevroga olib kelingandi. O‘tgan vaqt ichida u madridliklar jamoasi uchun 110 o‘yin o‘tkazib, jami 36 gol urgan.